26.10.2009 23:24   "Siin tasuks meelde tuletada seda, et eks plaane on ka mitmesugusel tasemel, mitmesuguses formaadis," vastas Aaviksoo ETV saate "Välisilm" saatejuhi Neeme Raua küsimusele, miks Leedu president Dalia Grybauskaite üleeile Balti riikide presidentide kohtumisel ütles, et NATO-l ei ole kindlat Baltimaade kaitseplaani.    "Ma arvan, et see, mida Leedu president silmas peab, on see, mille kohta öeldakse, et "Poolal on, Türgil on, Norral on, aga Balti riikidel ei ole"," rääkis Aaviksoo. "Need on tegelikult niisugused külma sõja  aegsed konventsionaalsele konfliktile vastuhakkamise plaanid, mis hõlmavad endas tõepoolest väga laialdast sõjalist planeerimist."    Kaitseminister meenutas, et kaitseplaanist on rääkinud näiteks kaitseväe juhataja Ants Laaneots, kes on seda ka näinud ja käes hoidnud.    "Nii et see kõik ei ole mitte miraaž," ütles Aaviksoo. "Need planeerimisdokumendid on teistsuguse kujuga ja teistsuguste eesmärkidega."    Aaviksoo toonitas, et kõigi erinevate ohtude vastu tuleb jätkuvalt  plaane teha.    "Aga päris selge on see, et kui on objektiivsed hirmud, siis nende lahendamiseks tuleb kavandada ka plaanid, ja ma olen üsna veendunud, et nende plaanide edasiarendamine saab NATO-siseses koostöös ka aset leidma," ütles kaitseminister. "Küll need kõik tulevad tasapisi. Vähem emotsioone ja rohkem tegusid - sellisel rajal me oleme siiamaani olnud ja jätkame selles suunas liikumist."    Kaitseminister Jaak Aaviksoo sõidab ülehomme Washingtoni, et kohtuda USA kaitseministri  Robert Gatesiga. Tema sõnul tuleb USA-s juttu Afganistanist ja küberkaitsest, aga ka arengutest Venemaal ja seal äsja peetud õppustest, mis olid suurimad viimase 15 aasta jooksul.